Скоро след това маршалът е освободен и поема командването на армията във Фландрия. Там трябва да държи фронта срещу друг майстор на военното дело - англичанинът Джон Чърчил, херцог Марлборо. През първите години от тяхното съперничество не изглежда някой да има предимство. Вилроа се придържа към отбранителна стратегия, но на 23 май 1706 г. той пристъпва към решителна битка. При Рамили маршалът така лошо построява редиците си, че самите му подчинени го предупреждават: „Ако не промените бойния си ред, няма начин да не загубите това сражение“. Марлборо напълно го разбива, а след това завладява цяла Испанска Нидерландия. Вилроа е така потресен, че пет дни не посмява да напише съобщение на краля. Когато се връща във Версай, Луи не го порицава, но го изтегля от фронта. Чак през 1714 г. той отново му гласува доверие, като го прави министър.